


PREDBEŽNÁ INFORMÁCIA
(podľa § 9 zákona č. 400/2015 Z. z. o tvorbe právnych predpisov
a o Zbierke zákonov Slovenskej republiky a o zmene a doplnení niektorých zákonov)


1. Pripravovaný právny predpis	
Návrh zákona o zahraničnej službe a o zmene a doplnení niektorých zákonov

2. Základné ciele právnej úpravy 
Návrh zákona vychádza z potreby nahradiť doterajšiu právnu úpravu vzhľadom na poznatky 
z aplikačnej praxe, a to najmä v súvislosti s efektívnejším výkonom diplomatických funkcií a konzulárnych funkcií, ako aj z dôvodu stabilizácie a zatraktívnenia zahraničnej služby. Návrh zákona bude upravovať špecifiká štátnej služby zamestnancov v zahraničnej službe a  výkon práce vo verejnom záujme zamestnancov v zahraničnej službe, pričom primárna snaha je upraviť postavenie týchto zamestnancov porovnateľne so štátnymi zamestnancami v zahraničnej službe. Zákon má snahu zaviesť explicitnú právnu úpravu 
pri viacerých právnych otázkach, riešenie ktorých bolo doteraz nachádzané cestou výkladu viacerých súvisiacich právnych predpisov. Na účely zatraktívnenia zahraničnej služby sa navrhuje zaviesť sociálne benefity pre zamestnancov v zahraničnej službe.

3. Zhodnotenie súčasného stavu
Aktuálne platný a účinný zákon č. 151/2010 Z. z. o zahraničnej službe a o zmene a doplnení niektorých zákonov v znení neskorších predpisov nadobudol účinnosť 1. júla 2010 a bol niekoľkokrát novelizovaný. Po šestnástich rokoch, počas ktorých došlo k zmenám nielen v slovenskej zahraničnej službe, ale aj v medzinárodnej bezpečnostnej situácii, bolo potrebné túto právnu úpravu prehodnotiť a revidovať. Vzhľadom k tomu, že Ministerstvo zahraničných vecí a európskych záležitostí Slovenskej republiky ako predkladateľ návrhu zákona má ambíciu komplexnejšie upraviť vykonávanie zahraničnej služby, či už je vykonávaná štátnymi zamestnancami alebo zamestnancami pri výkone práce vo verejnom záujme, rozsah zmien vyžaduje prijatie novej právnej úpravy, nielen novelizáciu existujúceho právneho predpisu.

4. Spôsob zapojenia verejnosti do prípravy právneho predpisu 
Verejnosť sa môže zapojiť do prípravy právneho predpisu formou zasielania podnetov, či návrhov v intenciách vecného zamerania podľa bodu 2. 

Kontaktné údaje:
Ministerstvo zahraničných vecí a európskych záležitostí Slovenskej republiky
Odbor legislatívno-právny
Hlboká cesta 2
833 36 Bratislava
email: olga.davalova@mzv.sk   

5. Predpokladaný termín začatia pripomienkového konania 
júl 2026





